Шанхай_Мастэрс_2011_(снукер)
Трэці дзень (7 верасня)
16-ы сеяны турніру Стывен Хендры з Шатландыі гуляў супраць 36-га нумара рэйтынгу Роберта Мілкінса. Англічанін, які ўпершыню гуляў у 1/16 фіналу Шанхай Мастэрс, узяў першую партыю з серыяй у 73 балы, пасля чаго 42-гадовы Хендры, які сем разоў станавіўся чэмпіёнам свету па снукеры і выйграў больш за ўсіх рэйтынгавых турніраў у снукернай гісторыі , пакінуў за сабой другі фрэйм з вышэйшым падыходам у 42 ачкі. Шатландскі снукерыст, які два разы даходзіў да 1/8 фіналу спаборніцтва, ішоў наперадзе ў трэцяй партыі з лкам 36:13, аднак 35-гадовы Мілкінс з серыяй у 47 балаў выйшаў наперад з лікам 2:1, пасля чаго выканаў брэйк у 73 балы ў чацвёртым фрэйме і дамінаваў у дзвюх наступных партыях, давёўшы паядынак да перамогі з лікам 5:1 і ўпершыню выйшаўшы ў 1/8 фіналу турніру на Марка Уільямса. Пасля паразы ў першым крузе спаборніцтва Стывен Хендры, які займаў 16-е месца ў рэйтынгу, сутыкнуўся з небяспекай вылету з топ-16 лепшых снукерыстаў свету ўпершыню з 1988 года. 14-ы сеяны Мэцью Стывенс з Уэльса сустракаўся з Стывенам Лі, які займаў 17-ы радок у сусветным снукерным рэйтынгу. 33-гадовы валіец адкрыў лік з серыяй у 62 ачкі ў першым фрэйме, пасля чаго падвоіў сваю перавагу, пакінуўшы за сабой другую партыю. Стывен Лі, які дайшоў да чвэрцьфінальнай стадыі Шанхай Мастэрс 2007 года, пачаў трэцюю партыю з серыі ў 46 балаў, аднак яго апанент аформіў пераможны брэйк у 72 ачкі і зрабіў лік 3:0 на сваю карысць. 36-гадовы прадстаўнік Англіі дамінаваў у дзвюх наступных партыях, выйграўшы іх з падыходамі ў 44 і 40 балаў, а Мэцью, чвэрцьфіналіст розыгрышаў 2007 і 2010 гадоў, выйграў шосты і сёмы фрэймы з серыямі ў 52 і 59 балаў, дазволіўшы апаненту набраць у іх толькі 5 ачкоў, і з лікам 5:2 у чацвёрты раз у кар'еры і ў трэці раз запар выйшаў у 1/8 фіналу шанхайскага рэйтынгавага турніру. 4-ы нумар рэйтынгу Дзін Цзюньхуэй з Кітая гуляў супраць 29-гадовага англічаніна Мартына Гоўлда. Любімец мясцовай публікі, які дайшоў да чвэрцьфіналу Шанхай Мастэрс у 2009 годзе, дамінаваў у першым фрэйме, пасля чаго выйграў другую партыю з серыяй у 52 ачкі і выканаў брэйк у 70 балаў у пачатку трэцяга фрэйма, пасля чаго давёў яго да перамогі падыходам у 49 балаў, зрабіўшы лік 3:0 на сваю карысць. 21-ы сеяны спаборніцтва размачыў лік з серыяй у 62 ачкі ў чацвёртай партыі, а таксама ішоў на максімальны брэйк у пятым фрэйме, але памыліўся на 12-м чорным шары, набраўшы 89 балаў, пасля чаго ўзяў верх у шостым фрэйме на апошнім ружовым шары, зраўняўшы лік у паядынку — 3:3. Гоўлд, які дайшоў да 1/8 фіналу леташняга турніру, пакінуў за сабой і доўгі сёмы фрэйм, упершыню ў матчы выйшаўшы наперад, а 24-гадовы Дзін ішоў наперадзе ў восьмай партыі з лікам 52:19, але дазволіў апаненту выдрапаць партыю на апошнім чорным шары і выйграць 5 фрэймаў запар. Такім чынам, прадстаўнік Англіі перамог кітайца з лікам 5:3 і ў другі раз запар выйшаў у 1/8 фіналу спаборніцтва на Мэцью Стывенса. 6-ы нумар пасеву Ніл Робертсан з Аўстраліі гуляў супраць яшчэ аднаго кітайскага снукерыста Ляна Вэньбо, які займаў 31-е месца ў сусветным рэйтынгу. 29-гадовы Ніл пакінуў за сабой першы фрэйм з падыходамі ў 34 і 37 балаў, пасля чаго выйграў другую партыю з брэйкам у 72 ачкі і трэці фрэйм з серыяй у 63 балы, зрабіўшы лік 3:0, а яго 24-гадовы апанент, які дайшоў да фіналу Шанхай Мастэрс у 2009 годзе, выдрапаў чацвёртую партыю на апошнім ружовым шары. Чэмпіён свету 2010 года, які толькі аднойчы ў 2008 годзе прайшоў у 1/8 фіналу Шанхай Мастэрс, цалкам дамінаваў у пятым фрэйме і, выйграўшы шостую партыю з брэйкам у 59 ачкоў, давёў паядынак да перамогі з лікам 5:1 і ў другі раз выйшаў у 1/8 фіналу спаборніцтва на Майкла Холта.